ΓΡΑΠΤΗ ΕΡΩΤΗΣΗ E-3566/00

υποβολή: Konstantinos Hatzidakis (PPE-DE) προς την Επιτροπή

(17 Νοεμβρίου 2000)

Θέμα: Πορείαλοποίησης του ΕΠΕΑΕΚ στα πλαίσια του Β' ΚΠΣ στην Ελλάδα

Η τρίτη έκθεση αξιολόγησης του Επιχειρησιακού Προγράμματος Εκπαίδευσης και Αρχικής Επαγγελματικής Κατάρτισης της εταιρίας Ευρωπαϊκός Όμιλος Επιχειρήσεων και η οποία έγινε για λογαριασμό του Υπουργείου Παιδείας αναφέρεται σε κακό σχεδιασμό, έλλειψη στατιστικών στοιχείων ώστε να μπορούν να τεθούν συγκεκριμένα οργανογράμματα, αργήλοποίηση των δράσεων και έλλειψη συντονισμού μεταξύ κεντρικής και περιφερειακής διοίκησης.

Θα μπορούσε να με ενημερώσει η Επιτροπή αν συμφωνεί με τα παραπάνω ευρήματα της έκθεσης; Πώς αξιολογεί την πορεία του ΕΠΕΑΕΚ στην Ελλάδα, δεδομένου ότι στο επιχειρησιακό πρόγραμμα για το Γ' ΚΠΣ που έχει καταθέσει προς έγκριση στην Επιτροπή η ελληνική κυβέρνηση συνεχίζει να χρηματοδοτεί την πλειονότητα των ενεργειών που επελέγησαν και στο Β' ΚΠΣ; Ποιό είναι το τελικό ποσό που αναλογεί σε αυτό το πρόγραμμα και ποιό το αρχικό ποσό, δηλαδή αυτό που προβλέφθηκε το 1994;

Απάντηση της κας Διαμαντοπούλου εξ ονόματος της Επιτροπής

(24 Ιανουαρίου 2001)

Τα πορίσματα της τρίτης έκθεσης αξιολόγησης του επιχειρησιακού προγράμματος Εκπαίδευση και Αρχική Επαγγελματική Κατάρτιση στο πλαίσιο του δευτέρου Κοινοτικού Πλαισίου Στήριξης για την Ελλάδα, στην οποία αναφέρεται το αξιότιμο μέλος του Κοινοβουλίου, πρέπει να εξεταστούν με προσοχή ξεχωριστά και ως σύνολο.

Γενικά, η Επιτροπή θα επιθυμούσε ναπογραμμίσει το στρατηγικό και καινοτόμο χαρακτήρα του προγράμματος. Η Επιτροπή μπορεί να επιβεβαιώσει ότι αυτό το πρόγραμμα συνάντησε διάφορες δυσκολίες, ιδιαίτερα κατά την εναρκτήρια φάση του. Αυτά τα μειονεκτήματα οφείλονται κυρίως στην καινοτόμο και φιλόδοξη φύση του προγράμματος για την Ελλάδα σε συνδυασμό με μια έλλειψη σχετικής εμπειρίας και ετοιμότητας του Υπουργείου Παιδείας κατά την έναρξη της περιόδου προγραμματισμού 1994-1999. Είναι αλήθεια ότι η έλλειψη στατιστικών δεδομένων και η μη χρήση δεικτών και ποσοτικά καθορισμένων στόχων στον τομέα των ανθρώπινων πόρων και της κοινωνικής δράσης γενικότερα αποτελεί αδυναμία. Η εφαρμογή μέτρων ήταν αργή ιδιαίτερα κατά τα δύο πρώτα έτη, όμως επιταχύνθηκε στη συνέχεια. Αυτή η καθυστέρηση ήταν ένας από τους λόγους για την κλιμάκωση του προγράμματος κατά την ενδιάμεση ανασκόπηση. Παρόλο που μπορούν να αναφερθούν ορισμένες περιπτώσεις έλλειψης συντονισμού μεταξύ κεντρικής και περιφερειακής διαχείρισης, αυτό δύσκολα να μπορεί να χαρακτηρισθεί ως το ασθενέστερο σημείο του προγράμματος.

Η εφαρμογή του προγράμματος άρχισε κατά το φθινόπωρο του 1998. Το 100 % των διαθέσιμων πόρων έχουν πλέον δεσμευθεί στον κοινοτικό προϋπολογισμό τόσο για το Ευρωπαϊκό Κοινωνικό Ταμείο (ΕΚΤ) όσο και για το Ευρωπαϊκό Ταμείο Περιφερειακής Ανάπτυξης (ΕΤΠΑ). Οι πληρωμές ανέρχονται σε 80 % περίπου για το ΕΚΤ και 88 % για το ΕΤΠΑ. Η Επιτροπή κρίνει ότι όλα τα διαθέσιμα κεφάλαια θα απορροφηθούν από το πρόγραμμα πριν από τη λήξη της προθεσμίας των πληρωμών, η οποία έχει καθοριστεί για τις 31 Δεκεμβρίου 2001.

Ο αρχικός προϋπολογισμός του προγράμματος ανερχόταν σε 1165 εκατομμύρια ευρώ για το ΕΚΤ και 221 εκατομμύρια ευρώ για το ΕΤΠΑ. Ακόμη 25 εκατομμύρια ευρώ διατέθηκαν για τον προϋπολογισμό του ΕΚΤ με την εφαρμογή του αποπληθωριστικού συντελεστή. Κατά την ενδιάμεση ανασκόπηση του 1998 ο προϋπολογισμός του ΕΚΤ μειώθηκε κατά 190 εκατομμύρια ευρώ και καθορίστηκε σε 1000 εκατομμύρια ευρώ, ενώ εκείνος του ΕΤΠΑ αυξήθηκε κατά 49 εκατομμύρια ευρώ και ανήλθε σε 270 εκατομμύρια ευρώ. Η κοινοτική συμμετοχή ανερχόταν στο 75 % των δύο προϋπολογισμών πριν από την ενδιάμεση ανασκόπηση και αντιπροσώπευε το 80 % για το ΕΚΤ και το 55 % για το ΕΤΠΑ από την 1η Ιανουαρίου 1998.

Πάνω απ' όλα, η Ευρωπαϊκή Επιτροπή πιστεύει ότι, παρά τις δυσκολίες που προέκυψαν, αυτό το μεγάλης στρατηγικής σημασίας για την Ελλάδα πρόγραμμα θα εφαρμοσθεί πλήρως και θα επιτύχει ένα μεγάλο μέρος των στόχων που τέθηκαν. Οι προσπάθειες πρέπει να προσαρμοστούν και να ενισχυθούν κατά την επόμενη περίοδο προγραμματισμού, για να μπορέσει η Ελλάδα να μειώσει την απόσταση που τη χωρίζει σ' αυτόν τον τομέα από τα περισσότερα ανεπτυγμένα κράτη μέλη.